  Виталий Пронин Ижысь эшъяськон юртын инкуазез утён нунал азьын (Россиын 5-тӥ июне пусъё) экологической конференция ортчиз. Конференция быдэс Россиын кылдэм лэчыт ужпумлы – жаген нюръяськонлы – сӥземын вал. Та пумысен вераськыны котырес ӝӧк сьӧры пуксизы Удмурт Правительстволэн Тӧроез Ярослав Семёнов, Кун Кенешысь Гурт удысъя, музъем кусыпъёсъя но инкуазь узырлыкъёсты но инкуазез утёнъя ялан ужась комиссилэн кивалтӥсез Владимир Варламов, Инкуазез утёнъя но инкуазь узырлыкъя министр Денис Удалов, «Спецавтохозяйство» улос операторлэн кивалтӥсез Иван Маринин, общественникъёс но инкуазез утисьёс. — Конференцилэн пуштросэз туж лэчыт, - шуиз Я. Семёнов. - Угось туэ арысен басьтӥським жаген выль сямен нюръяськон борды. Табере котькуд гуртын люкаськись кылем-мылемъёс, поттӥсько, полигонъёсы вуо. Али бадӟым ужпум тарифлэсь быдӟалазэ кулэстон бордын. Со понна шаерамы кун реестре пырисьтэм полигонъёсты уже кутоно. Озьы жагез нуллӥсь машинаослэн сюрессы трослы кулэсмоз. Конференция 4 секциослэсь пӧрмиз. Кылсярысь, «Калык но жаг» люкетаз вераськизы, кызьы адямиез инкуазез утьыны, ӧжытгес жагдӥськыны дышетоно. Шаерамы бадӟым сюлмаськон кылдэмын свалкаосты утялтонэн. Кема аръёсын кыллем музъеме трос урод суретъёс пыӵало. Кызьы кырсь бервылэз чылкыт кароно кӧня ке ар малпасько ни Удмурт кун университетысь тодосчиос но студентъёс. Университетысь профессор, биология наукаосъя доктор Ирина Бухарина кивалтэм улсын студентъёс кырсь музъемез чылкыт карись будосъёс поттон пумысен тыршо. Та вакытэ университетысь тодосчиос малпанзэс улонэ пыӵатон амал шедьтӥзы ни, солы патент басьтыны кылиз на. Ангелина Снигирёва  